སྐབས་དེར་དཔལ་ལྡན་ཚོགས་གཙོ་མཆོག་གིས་བོད་ནང་གི་ཆོས་དད་རང་དབང་ཐོག་གསུང་དོན།ཕྱི་ལོ་༡༩༦༠ནང་རྒྱ་ནག་དམར་པོའི་གཞུང་གིས་བོད་ནང་གི་དགོན་སྡེ་༦༠༠༠ལྷག་ཙམ་རྩ་གཏོར་དང་།བླ་མ་མང་པོ་ཞིག་བཙོན་ཁང་ནང་བཅུག་པ་སོགས་བྱས་ནས་ནང་ཆོས་རྩ་མེད་བཟོས་འཆར་ལྟ་བུ་བྱས་ཀྱང་།བཙན་བྱོལ་ནང་སྤྱི་ནོར་༸གོང་ས་༸སྐྱབས་མགོན་མཆོག་གིས་ཐུགས་རྗེའི་བཀའ་དྲིན་འོག་ནང་ཆོས་སླར་གསོ་གནང་ཡོད་པ་མ་ཟད།འཛམ་གླིང་ནང་ནང་ཆོས་ལ་དོ་སྣང་བྱེད་མཁན་མང་དུ་འགྲོ་བཞིན་ཡོད།ཕྱིས་སུ་རྒྱ་ནག་གི་སྲིད་འཛིན་ཏེང་ཞའོ་ཕིང་གིས་ནང་ཆོས་ལ་ཕྱི་ལོགས་ནས་དོ་སྣང་མང་པོ་བྱེད་ཀྱི་འདུག་ཟེར་བའི་སྐད་ཆ་ཞིག་བཤད་པ་གོ་རྒྱུ་ཡོད་པ་རེད།ལོ་རབས་བརྒྱད་ཅུའི་ནང་བོད་ནང་ཆོས་ཕྱོགས་ཐོག་སྲིད་བྱུས་གུ་ཡངས་ཕྲན་བུ་བྱུང་བ་དང་།དེའི་སྐབས་བོད་ནང་དགོན་སྡེ་སླར་གསོ་དང་།དགེ་འདུན་གྱི་སྡེ་བཙུགས་པ་སོགས་བྱུང་ཡང་།ཕྱི་ལོ་༢༠༠༠ཙམ་ནས་དགོན་པའི་ནང་༸གོང་ས་མཆོག་གི་སྐུ་པར་སྒྲིག་བཤོམ་བྱེད་མི་བཅུག་པ་སོགས་ཆོས་དད་རང་དབང་ཐོག་སྔར་ལྷག་དམ་བསྒྲགས་ཤུགས་ཆེ་བྱས་ཡོད།རྒྱ་ནག་གཞུང་གིས་བོད་ཀྱི་ཆོས་དེ་ཆབ་སྲིད་རང་གི་དགོས་མཁོར་བེད་སྤྱོད་གཏོང་བ་ལས་ཆོས་ཀྱི་བསམ་བློ་གཏིང་ཟབ་པོ་མེད་པའི་སྐོར་སོགས་གསུངས་གནང་ཡོད།